b'\n_START_ARTICLE_\nGostosevci\n_START_SECTION_\nZvezde\n_START_PARAGRAPH_\nV kopici je na obmo\xc4\x8dju, velikem malo ve\xc4\x8d kakor kvadratno stopinjo, zbranih 7 najsvetlej\xc5\xa1ih zvezd. To so \xce\xb7 oz. Alkijona (2\xe1\xb5\x909), Atlas (3\xe1\xb5\x906), Elektra (3\xe1\xb5\x907), Maja (3\xe1\xb5\x909), Meropa (4\xe1\xb5\x902), Tajgeta (4\xe1\xb5\x903) in Plejona (5\xe1\xb5\x901). Svetlej\xc5\xa1i sta tudi Kelena (5\xe1\xb5\x904) in Steropa (5\xe1\xb5\x906). Vseh zvezd v Gostosevcih je pribli\xc5\xbeno 500.\n_START_SECTION_\nMeglica\n_START_PARAGRAPH_\nMeglica, ki se vidi v srednje velikih ljubiteljskih teleskopih, najbolje pa na fotografijah, ni meglica, iz katere so zvezde nastale, kot bi marsikdo sicer mislil, temve\xc4\x8d plinski oblak, skozi katerega naklju\xc4\x8dno potujejo. Torej kakor avto, ki zapelje v meglo in jo razsvetli z \xc5\xbearometi.\n_START_SECTION_\nZgodovina\n_START_PARAGRAPH_\nZaradi svoje svetlosti so Gostosevci ena najzgodnej\xc5\xa1ih znanih kopic. Imajo mesto \xc5\xbee v starogr\xc5\xa1ki mitologiji, kjer so bile Plejade sestre, ki so nosile ambrozijo in nektar na Olimp. V Svetem pismu so omenjene kar trikrat (Job 9:9 in 38:31 ter Amos 5:8)._NEWLINE_Uporabljali so jih za presku\xc5\xa1anje vida, saj povpre\xc4\x8den opazovalec v temni no\xc4\x8di vidi 6 ali 7 zvezd, ostrook pa ve\xc4\x8d kot 10 ali celo 20 (v popolni temi). Tako so Gostosevci najstarej\xc5\xa1i test za vid.'